title: Provedbena uredba Komisije (EU) 2018/922 оd 28. lipnja 2018. o odstupanju od Uredbe Vijeća (EZ) br. 1967/2006 u pogledu minimalne udaljenosti od obale i minimalne dubine mora za potegače otvorenog mora koje love hujice (Gymnammodytes cicerelus i G. semisquamatus) i glavoče (Aphia minuta i Crystalogobius linearis) u određenim teritorijalnim vodama Španjolske (Katalonija)

text:
               29.6.2018

               HR

               Službeni list Europske unije

               L 164/39

         PROVEDBENA UREDBA KOMISIJE (EU) 2018/922
   оd 28. lipnja 2018.
   o odstupanju od Uredbe Vijeća (EZ) br. 1967/2006 u pogledu minimalne udaljenosti od obale i minimalne dubine mora za potegače otvorenog mora koje love hujice (Gymnammodytes cicerelus i G. semisquamatus) i glavoče (Aphia minuta i Crystalogobius linearis) u određenim teritorijalnim vodama Španjolske (Katalonija)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1967/2006 od 21. prosinca 2006. o mjerama upravljanja za održivo iskorištavanje ribolovnih resursa u Sredozemnom moru, o izmjeni Uredbe (EEZ) br. 2847/93 te stavljanju izvan snage Uredbe (EZ) br. 1626/94 (1), a posebno njezin članak 13. stavak 5.,
   budući da:

               (1)

               Člankom 13. stavkom 1. Uredbe (EZ) br. 1967/2006 zabranjena je upotreba povlačnih alata unutar 3 morske milje od obale ili unutar izobate od 50 m ako se ta dubina dosegne na kraćoj udaljenosti od obale.

               (2)

               Na zahtjev države članice Komisija može dopustiti odstupanje od članka 13. stavka 1. Uredbe (EZ) br. 1967/2006 ako su ispunjeni određeni uvjeti utvrđeni u članku 13. stavcima 5. i 9.

               (3)

               Provedbenom uredbom Komisije (EU) br. 464/2014 (2) odobreno je odstupanje od članka 13. stavka 1. prvog podstavka te uredbe do 8. svibnja 2017.

               (4)

               Komisija je 6. studenoga 2017. primila od Španjolske zahtjev za odstupanje od članka 13. stavka 1. te uredbe.

               (5)

               Španjolska je dostavila ažurirane znanstvene i tehničke podatke kojima se obrazlaže takvo odstupanje.

               (6)

               Znanstveni, tehnički i gospodarski odbor za ribarstvo („STECF”) ocijenio je u siječnju 2018. odstupanje koje je zatražila Španjolska, zajedno s pripadajućim planom upravljanja (3).

               (7)

               STECF je utvrdio da se plan upravljanja vodi načelima dobrog upravljanja, što uključuje donošenje odluka na temelju najboljih dostupnih znanstvenih dokaza, najveću moguću uključenost dionika i dugoročnu perspektivu. Nadalje, STECF je utvrdio da je Španjolska predložila provedbu novih studija za utvrđivanje načina za smanjenje odbačenog ulova te utvrdila stroga ograničenja ribolovnog napora, posebno u razdobljima smanjene dostupnosti resursa.

               (8)

               Odstupanje koje je zatražila Španjolska ispunjava uvjete utvrđene u članku 13. stavcima 5. i 9. Uredbe (EZ) br. 1967/2006.

               (9)

               Postoje posebna zemljopisna ograničenja jer su zbog ograničene veličine epikontinentalnog pojasa i prostornog rasporeda ciljanih vrsta ribolovna područja ograničena.

               (10)

               Ribolov nema znatan utjecaj na morski okoliš i vrlo je selektivan s obzirom na to da se potegače izvlače u vodenom stupcu i ne dodiruju morsko dno jer bi prikupljeni materijal s morskog dna oštetio ciljane vrste i gotovo onemogućio selekciju ulovljenih vrsta zbog njihove izrazito male veličine.

               (11)

               Odstupanje koje je zatražila Španjolska odnosi se na ograničeni broj od 26 plovila.

               (12)

               Ribolov se ne može obavljati drugim ribolovnim alatima jer se zbog njihove strukture, tehničkih svojstava i vrste oka ni jednim drugim reguliranim alatom ne mogu uloviti ciljane vrste.

               (13)

               Planom upravljanja jamči se da se ribolovni napor u budućnosti neće povećati jer se odobrenja za ribolov izdaju samo za navedenih 26 plovila te je utvrđena maksimalna gornja granica ribolovnog napora.

               (14)

               Zahtjev obuhvaća plovila koja su registrirana na službenom popisu koji vodi autonomna zajednica Katalonija koja se bave predmetnim ribolovom dulje od 5 godina i koja love prema planu upravljanja koji je Španjolska donijela 27. ožujka 2014. (4) i 26. travnja 2018. (5) produljila do 31. prosinca 2021.

               (15)

               Ta su plovila navedena na popisu dostavljenom Komisiji u skladu sa zahtjevima iz članka 13. stavka 9. Uredbe (EZ) br. 1967/2006.

               (16)

               Predmetne ribolovne aktivnosti ispunjavaju obveze iz članka 4. Uredbe (EZ) br. 1967/2006 jer se pripadajućim planom upravljanja izričito zabranjuje ribolov iznad zaštićenih staništa.

               (17)

               Zahtjevi iz članka 8. stavka 1. točke (h) Uredbe (EZ) br. 1967/2006 nisu primjenjivi jer se odnose na koćarice.

               (18)

               U vezi sa zahtjevom za usklađivanje s člankom 9. stavkom 3., kojim se određuje najmanja veličina oka, Komisija primjećuje da su predmetne ribolovne aktivnosti vrlo selektivne, imaju zanemariv utjecaj na morski okoliš i ne provode se iznad zaštićenih staništa te je zato Španjolska u skladu s člankom 9. stavkom 7. Uredbe (EZ) br. 1967/2006 u svojem planu upravljanja odobrila odstupanje od tih odredbi.

               (19)

               Predmetne ribolovne aktivnosti ispunjavaju zahtjeve u pogledu evidentiranja utvrđene člankom 14. Uredbe Vijeća (EZ) br. 1224/2009 (6).

               (20)

               Predmetne ribolovne aktivnosti ne ometaju aktivnosti plovila koja upotrebljavaju ribolovne alate koji nisu koće, mreže potegače ili slične povlačne mreže.

               (21)

               Ribolov potegačama otvorenog mora uređen je španjolskim planom upravljanja kako bi se ulov vrsta navedenih u Prilogu III. Uredbi (EZ) br. 1967/2006 sveo na najmanju moguću mjeru.

               (22)

               Glavonošci nisu ciljana vrsta potegača otvorenog mora.

               (23)

               Španjolski plan upravljanja uključuje mjere za praćenje ribolovnih aktivnosti kako je predviđeno člankom 13. stavkom 9. trećim podstavkom Uredbe (EZ) br. 1967/2006.

               (24)

               Stoga bi zatraženo produljenje odstupanja trebalo odobriti.

               (25)

               Španjolska bi trebala pravodobno izvješćivati Komisiju u skladu s planom praćenja koji je predviđen u španjolskom planu upravljanja.

               (26)

               Odstupanje bi trebalo biti ograničenog trajanja kako bi se omogućilo da se brzo uvedu korektivne mjere upravljanja u slučaju da izvješće Komisiji pokaže loše stanje očuvanosti iskorištavanog stoka i omogućilo djelovanje u smislu unapređenja znanstvene podloge za poboljšani plan upravljanja.

               (27)

               Mjere predviđene ovom Uredbom u skladu su s mišljenjem Odbora za ribarstvo i akvakulturu,

         DONIJELA JE OVU UREDBU:
   Članak 1.
   Odstupanje
   Članak 13. stavak 1. Uredbe (EZ) br. 1967/2006 ne primjenjuje se, u teritorijalnim vodama Španjolske koje graniče s obalom autonomne zajednice Katalonije, na ribolov hujice (Gymnammodytes cicerelus i G. semisquamatus) i glavoča (Aphia minuta i Crystalogobius linearis) potegačama otvorenog mora koje upotrebljavaju plovila:

               (a)

               koja su registrirana na službenom popisu koji vodi autonomna zajednica Katalonija;

               (b)

               koja se bave predmetnim ribolovom dulje od pet godina; te

               (c)

               koja imaju odobrenje za ribolov i love prema planu upravljanja koji je Španjolska donijela u skladu s člankom 19. stavkom 2. Uredbe (EZ) br. 1967/2006.

         Članak 2.
   Izvješćivanje
   U roku od tri godine od stupanja na snagu ove Uredbe Španjolska Komisiji dostavlja izvješće sastavljeno u skladu s planom praćenja koji je utvrđen u planu upravljanja iz članka 1. točke (c).
   Članak 3.
   Stupanje na snagu i razdoblje primjene
   Ova Uredba stupa na snagu trećeg dana od dana objave u Službenom listu Europske unije.
   Primjenjuje se do 2. srpnja 2021.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 28. lipnja 2018.

            Za Komisiju

            Predsjednik

         Jean-Claude JUNCKER

      (1)  SL L 409, 30.12.2006., str. 11.

      (2)  Provedbena uredba Komisije (EU) br. 464/2014 оd 6. svibnja 2014. o odstupanju od Uredbe Vijeća (EZ) br. 1967/2006 u pogledu minimalne udaljenosti od obale i minimalne dubine za potegače otvorenog mora koje love hujice (Gymnammodytes cicerelus i G. semisquamatus) i glavoče (Aphia minuta i Crystalogobius linearis) u određenim teritorijalnim vodama Španjolske (Katalonija) (SL L 134, 7.5.2014., str. 37.).

      (3)  Izvješće STECF-a (STECF-18-01): https://stecf.jrc.ec.europa.eu/reports/management-plans

      (4)  Diari Oficial de la Generalitat de Catalunya (Službeni list katalonske vlade) br. 6591, 27.3.2014., str. 1.

      (5)  Orden APM/445/2018, de 26 de abril, por la que se prorroga la vigencia del Plan de gestión de la sonsera en el litoral catalán aprobado por la Orden AAM/87/2014, de 20 de marzo (Odluka APM/445/2018 od 26. travnja kojom se produljuje Plan upravljanja za ribolov mrežom sonsera na katalonskoj obali, odobren odlukom AAM/87/2014 od 20. ožujka). Boletin Oficial del Estado (Službeni list Španjolske), br. 107, odjeljak III., str. 47609., 3.5.2018.

      (6)  Uredba Vijeća (EZ) br. 1224/2009 od 20. studenoga 2009. o uspostavi sustava kontrole Zajednice za osiguranje sukladnosti s pravilima zajedničke ribarstvene politike, o izmjeni uredbi (EZ) br. 847/96, (EZ) br. 2371/2002, (EZ) br. 811/2004, (EZ) br. 768/2005, (EZ) br. 2115/2005, (EZ) br. 2166/2005, (EZ) br. 388/2006, (EZ) br. 509/2007, (EZ) br. 676/2007, (EZ) br. 1098/2007, (EZ) br. 1300/2008, (EZ) br. 1342/2008 i o stavljanju izvan snage uredbi (EEZ) br. 2847/93, (EZ) br. 1627/94 i (EZ) br. 1966/2006 (SL L 343, 22.12.2009., str. 1.).


title: Provedbena uredba Komisije (EU) 2018/1033 оd 20. srpnja 2018. o 288. izmjeni Uredbe Vijeća (EZ) br. 881/2002 o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom

text:
               23.7.2018

               HR

               Službeni list Europske unije

               L 185/14

         PROVEDBENA UREDBA KOMISIJE (EU) 2018/1033
   оd 20. srpnja 2018.
   o 288. izmjeni Uredbe Vijeća (EZ) br. 881/2002 o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 881/2002 od 27. svibnja 2002. o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom (1), a posebno njezin članak 7. stavak 1. točku (a) i članak 7.a stavak 5.,
   budući da:

               (1)

               U Prilogu I. Uredbi (EZ) br. 881/2002 navode se osobe, skupine i subjekti na koje se odnosi zamrzavanje financijskih sredstava i gospodarskih izvora u skladu s tom uredbom.

               (2)

               Odbor za sankcije Vijeća sigurnosti Ujedinjenih naroda odlučio je 17. srpnja 2018. izmijeniti dva unosa na popisu osoba, skupina i subjekata na koje bi se trebalo primjenjivati zamrzavanje financijskih sredstava i gospodarskih izvora. Prilog I. Uredbi (EZ) br. 881/2002 trebalo bi stoga na odgovarajući način izmijeniti,

         DONIJELA JE OVU UREDBU:
   Članak 1.
   Prilog I. Uredbi (EZ) br. 881/2002 mijenja se u skladu s Prilogom ovoj Uredbi.
   Članak 2.
   Ova Uredba stupa na snagu sljedećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 20. srpnja 2018.

            Za Komisiju,

            u ime predsjednika,

            Voditeljica Službe za instrumente vanjske politike

      (1)  SL L 139, 29.5.2002., str. 9.

      PRILOG
      Prilog I. Uredbi (EZ) br. 881/2002 mijenja se kako slijedi:

                  1.

                  Podaci za utvrđivanje identiteta u sljedećem unosu pod naslovom „Fizičke osobe” mijenjaju se kako slijedi:
                  „Ayyub Bashir (alias (a) Alhaj Qari Ayub Bashar, (b) Qari Muhammad Ayub). Titula: (a) Qari, (b) Alhaj. Datum rođenja: (a) 1966., (b) 1964., (c) 1969., (d) 1971. Državljanstvo: (a) uzbekistansko (b) afganistansko. Adresa: Mir Ali, North Waziristan Agency, Federal Administered Tribal Areas, Pakistan. Datum uvrštenja iz članka 2.a stavka 4. točke (b): 18.10.2012.”
                  zamjenjuje se sljedećim:
                  „Ayyub Bashir (alias (a) Alhaj Qari Ayub Bashar, (b) Qari Muhammad Ayub). Titula: (a) Qari, (b) Alhaj. Datum rođenja: (a) 1966., (b) 1964., (c) 1969., (d) 1971. Državljanstvo: (a) uzbekistansko (b) afganistansko. Adresa: Mir Ali, North Waziristan Agency, Federal Administered Tribal Areas, Pakistan. Ostali podaci: navodno poginuo u prosincu 2015. u zračnom napadu u Chordaru u provinciji Kunduz u Afganistanu. Datum uvrštenja iz članka 2.a stavka 4. točke (b): 18.10.2012.”

                  2.

                  Podaci za identifikaciju u sljedećem unosu pod naslovom „Pravne osobe, subjekti i tijela” mijenjaju se kako slijedi:
                  „Jemmah Anshorut Tauhid (JAT) (alias (a) Jemaah Anshorut Tauhid, (b) Jemmah Ansharut Tauhid, (c) Jem'mah Ansharut Tauhid, (d) Jamaah Ansharut Tauhid, (e) Jama'ah Ansharut Tauhid, (f) Laskar 99). Adresa: Jl. Semenromo number 58, 04/XV Ngruki, Cemani, Grogol, Sukoharjo, Jawa Tengah, Indonezija, telefon: 0271-2167285, e-pošta: info@ansharuttauhid.com. Ostali podaci: (a) osnivač Abu Bakar Ba'asyir; (b) osnovan 27. srpnja 2008. u mjestu Solo, Indonezija; (c) povezan sa skupinom Jemmah Islamiya (JI); (d) internetska stranica: http:/ansharuttauhid.com/. Datum uvrštenja na popis iz članka 2.a stavka 4. točke (b): 12.3.2012.”
                  zamjenjuje se sljedećim:
                  „Jemmah Anshorut Tauhid (JAT) (alias (a) Jemaah Anshorut Tauhid, (b) Jemmah Ansharut Tauhid, (c) Jem'mah Ansharut Tauhid, (d) Jamaah Ansharut Tauhid, (e) Jama'ah Ansharut Tauhid, (f) Laskar 99). Adresa: Jl. Semenromo number 58, 04/XV Ngruki, Cemani, Grogol, Sukoharjo, Jawa Tengah, Indonezija, telefon: 0271-2167285, e-pošta: info@ansharuttauhid.com. Ostali podaci: (a) skupina povezana s Islamskom državom Iraka i Levanta (ISIL), navedenom na popisu kao Al-Qaida u Iraku, koja je počinila napade u Indoneziji; (b) osnivač Abu Bakar Ba'asyir; (c) osnovana 27. srpnja 2008. u mjestu Solo, Indonezija; (d) povezana sa skupinom Jemmah Islamiya (JI); (e) internetska stranica: http:/ansharuttauhid.com/. Datum uvrštenja iz članka 2.a stavka 4. točke (b): 12.3.2012.”


title: Provedbena uredba Komisije (EU) 2018/1495 оd 8. listopada 2018. o izmjeni Provedbene uredbe (EU) br. 540/2011 u pogledu uvjeta za odobrenje aktivne tvari malation (Tekst značajan za EGP.)

text:
                  9.10.2018

                  HR

                  Službeni list Europske unije

                  L 253/1

         PROVEDBENA UREDBA KOMISIJE (EU) 2018/1495
         оd 8. listopada 2018.
         o izmjeni Provedbene uredbe (EU) br. 540/2011 u pogledu uvjeta za odobrenje aktivne tvari malation
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno drugu mogućnost iz njezina članka 21. stavka 3. i njezin članak 78. stavak 2.,
         budući da:

                     (1)

                     Direktivom Komisije 2010/17/EU (2) aktivna tvar malation uvrštena je u Prilog I. Direktivi Vijeća 91/414/EEZ (3) o stavljanju sredstava za zaštitu bilja na tržište uz uvjet da predmetne države članice osiguraju da podnositelj zahtjeva na čiji je zahtjev malation odobren dostave, među ostalim, dodatne potvrdne informacije o akutnom i dugotrajnom riziku za ptice koje se hrane kukcima.

                     (2)

                     Aktivne tvari uvrštene u Prilog I. Direktivi 91/414/EEZ smatraju se odobrenima na temelju Uredbe (EZ) br. 1107/2009 te su uvrštene u dio A Priloga Provedbenoj uredbi Komisije (EU) br. 540/2011 (4).

                     (3)

                     Podnositelj zahtjeva dostavio je 25. travnja 2012., u roku predviđenom za dostavu, državi članici izvjestiteljici Ujedinjenoj Kraljevini dodatne informacije kako bi ispunio zahtjeve za potvrdne informacije u pogledu procjene rizika za potrošače i procjene akutnog i dugotrajnog rizika za ptice koje se hrane kukcima i kvantitativne razlike učinka malaoksona i malationa.

                     (4)

                     Ujedinjena Kraljevina ocijenila je dodatne informacije koje je dostavio podnositelj zahtjeva i svoju je ocjenu, u obliku dopune nacrtu izvješća o ocjeni, 11. svibnja 2015. dostavila drugim državama članicama, Komisiji i Europskoj agenciji za sigurnost hrane („Agencija”).

                     (5)

                     Provedeno je savjetovanje s drugim državama članicama, podnositeljem zahtjeva i Agencijom te se od njih zatražilo da dostave primjedbe o ocjeni države članice izvjestiteljice. Agencija je 2. veljače 2016. objavila tehničko izvješće u kojem su sažeti rezultati tog savjetovanja o malationu (5).

                     (6)

                     Nacrt izvješća o ocjeni, njegovu dopunu i tehničko izvješće Agencije pregledale su države članice i Komisija u okviru Stalnog odbora za bilje, životinje, hranu i hranu za životinje te su oni u siječnju 2018. finalizirani u obliku izvješća Komisije o pregledu za malation.

                     (7)

                     Komisija je podnositelja zahtjeva pozvala da dostavi primjedbe o izvješću o pregledu za malation. Podnositelj zahtjeva podnio je primjedbe, koje su pažljivo pregledane.

                     (8)

                     Međutim, informacije koje je dostavio podnositelj zahtjeva nisu dostatne te na temelju njih Komisija ne može zaključiti da je razina akutnih i dugotrajnih rizika za ptice koja proizlazi iz upotrebe malationa prihvatljiva. Nadalje, smanjenje takva rizika s pomoću mjera za smanjenje rizika u praksi nije moguće provesti osim u slučaju primjena u staklenicima.

                     (9)

                     Stoga je, uzimajući u obzir utvrđeni visoki rizik za ptice, primjereno dodatno ograničiti uvjete uporabe malationa, odnosno dopustiti primjenu samo u staklenicima s trajnom konstrukcijom. Prilog Provedbenoj uredbi (EU) br. 540/2011 trebalo bi stoga na odgovarajući način izmijeniti.

                     (10)

                     Državama članicama trebalo bi dati dovoljno vremena za izmjenu ili oduzimanje odobrenja za sredstva za zaštitu bilja koja sadržavaju malation.

                     (11)

                     U slučaju sredstava za zaštitu bilja koja sadržavaju malation, ako države članice odobre razdoblje odgode u skladu s člankom 46. Uredbe (EZ) br. 1107/2009, to razdoblje trebalo bi isteći najkasnije 29. siječnja 2020.

                     (12)

                     Stalni odbor za bilje, životinje, hranu i hranu za životinje nije donio mišljenje u roku koji je odredio njegov predsjednik. Smatralo se potrebnim donijeti provedbeni akt te je predsjednik odbora podnio nacrt provedbenog akta žalbenom odboru na daljnje razmatranje. Žalbeni odbor nije donio mišljenje,

               DONIJELA JE OVU UREDBU:

            Članak 1.
            Izmjena Provedbene uredbe (EU) br. 540/2011
            Prilog Provedbenoj uredbi (EU) br. 540/2011 mijenja se u skladu s Prilogom ovoj Uredbi.

            Članak 2.
            Prijelazne mjere
            U skladu s Uredbom (EZ) br. 1107/2009 države članice prema potrebi mijenjaju ili oduzimaju postojeća odobrenja za sredstva za zaštitu bilja koja kao aktivnu tvar sadržavaju malation najkasnije do 29. travnja 2019.

            Članak 3.
            Razdoblje odgode
            Sva razdoblja odgode koja države članice odobre u skladu s člankom 46. Uredbe (EZ) br. 1107/2009 moraju biti što kraća i moraju isteći najkasnije 29. siječnja 2020.

            Članak 4.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 8. listopada 2018.

                  Za Komisiju

                  Predsjednik

               Jean-Claude JUNCKER

            (1)  SL L 309, 24.11.2009., str. 1.

            (2)  Direktiva Komisije 2010/17/EU od 9. ožujka 2010. o izmjeni Direktive Vijeća 91/414/EEZ radi uvrštavanja malationa kao aktivne tvari (SL L 60, 10.3.2010., str. 17.).

            (3)  Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.).

            (4)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

            (5)  Tehničko izvješće o rezultatima savjetovanja s državama članicama, podnositeljem zahtjeva i EFSA-om o ocjeni rizika od uporabe malationa kao pesticida na temelju potvrdnih informacija. EFSA, povezana publikacija 2016: EN-951. 61 str.

            PRILOG
            U dijelu A Priloga Provedbenoj uredbi (EU) br. 540/2011 stupac „Posebne odredbe” za unos 300., malation, zamjenjuje se sljedećim:

               „DIO A
               Dopušten za uporabu samo kao insekticid u staklenicima s trajnom konstrukcijom. Dopušten je samo za profesionalnu uporabu.
               DIO B
               Za provedbu jedinstvenih načela iz članka 29. stavka 6. Uredbe (EZ) br. 1107/2009 moraju se uzeti u obzir zaključci izvješća o pregledu za malation, a posebno njegovi dodaci I. i II. u završnoj verziji donesenoj u Stalnom odboru za bilje, životinje, hranu i hranu za životinje.
               U toj ukupnoj ocjeni države članice moraju obratiti posebnu pozornost na sljedeće:

                           (a)

                           ispuštanje iz staklenika tvari kao što su kondenzirana voda, slivna voda te tlo i umjetni supstrati kako bi se spriječio rizik za vodene organizme;

                           (b)

                           zaštitu kolonija oprašivača namjerno postavljenih u staklenik;

                           (c)

                           zaštitu rukovatelja i radnika tako da je uvjetima uporabe propisana primjena odgovarajuće osobne zaštitne opreme, prema potrebi;

                           (d)

                           zaštitu potrošača u slučaju prerađenih proizvoda.

                     Države članice osiguravaju da se pripravcima na osnovi malationa prilažu potrebne upute kako bi se izbjegao svaki rizik od nastanka izomalationa iznad dopuštene maksimalne količine tijekom skladištenja i transporta.
               Uvjeti odobrenja moraju obuhvaćati mjere za smanjenje rizika te se njima treba predvidjeti odgovarajuće označivanje sredstava za zaštitu bilja.”